**Általános indokolás**

A megyei területrendezési tervek készítéséről a Tft. rendelkezik. A megyei önkormányzat feladata a külön jogszabályban megállapított tartalmi követelmények alapján területrendezési tervet készíteni.

A területrendezési tervek a területfejlesztés társadalmi, gazdasági céljaival összehangolt, hierarchikusan egymásra épülő, műszaki és ökológiai szempontok alapján elkészített tervek, amelyeknek alapvető funkciója a térségi szerkezet meghatározása és a térségi területhasználat szabályozása. Feladatuk a fejlesztés, a fejlődés térbeli, fizikai kereteinek, területi lehetőségeinek és korlátainak meghatározása a természetes és épített környezet védelmének biztosítása mellett. A területrendezési tervek előírásai országgyűlési, illetve megyei önkormányzati szintű jóváhagyásuk következtében jogszabályként fejtik ki hatásukat.

A területrendezési tervek között legjelentősebb a Magyarország és egyes kiemelt térségeinek tervéről szóló 2018. évi CXXXIX. törvény (a továbbiakban Trtv.), amely az ország egészére határozza meg – a léptéknek megfelelő mélységben – a területhasználatra és az infrastruktúra térbeli rendjére vonatkozó jövőképet és az annak elérését szolgáló szabályokat. Fejér megye területrendezési terve már ezen törvény szerint került kidolgozásra.

Az országos szinten, illetve országos érdekből meghatározott irányelvek és szabályok megszabják a megyék területrendezési terveinek, és így közvetve a települések rendezési terveinek és helyi építési előírásainak mozgásterét is. Ez azt jelenti, hogy az országos terv olyan keretterv, amelynek előírásai – megfelelő szintű elfogadásukat és pontosításukat követően – döntően az alacsonyabb szintű területrendezési, valamint a településrendezési terveken keresztül érvényesülnek.

Fejér megye területrendezési tervét a megyei önkormányzat a Tft-vel való összhang biztosítása, a vonatkozó jogszabályokban meghatározottak és az érintett települési önkormányzatok véleményeinek figyelembevételével hagyhatja jóvá.

**Részletes indokolás**

Az 1. §-hoz

A rendelkezés a rendelet területi hatályát tartalmazza.

A 2. §-hoz

A rendeletben használt fogalmak magyarázatait, értelmező rendelkezéseket tartalmazza.

A 3. §-hoz

Az előírás meghatározza a megyei területrendezési terv fő tartalmi összetevőit. A megyei területrendezési terv rajzi mellékletei egyfelől a megye szerkezeti tervét, másfelől a térségi övezeteket (összesen 23 övezet 19 tervlapon) mutatják be.

A 4. §-hoz

A rendelet a Trtv. alapján jellemző területhasználat szempontjából négy különböző, a megyei területrendezési tervben alkalmazható területfelhasználási kategóriát állapít meg. Az egyes kategóriákba történő besorolás általános feltétele, hogy a kategória területének meghatározó részére a kategória elnevezése szerinti területfelhasználási jellegű legyen jellemző, és területe elérje a kijelölés nagyságrendi kritériumát, azaz 5 ha-t.

Az 5. §-hoz

Az országos és térségi jelentőségű infrastrukturális hálózatok és műszaki infrastruktúra egyedi építményeinek elhelyezése egyfelől meghatározóak a területi folyamatok alakításában, másfelől működtetésük, fejlesztésük területfelhasználási feltételeket, kötöttségeket jelent. A megyei területrendezési tervben meghatározott építményeket ezért a településrendezési terveknek a léptéknek megfelelő pontossággal tartalmazni kell.

Ez tartalmazza a közlekedési illetve az energetikai hálózatok és egyedi építményeik, a vízi és a hulladékgazdálkodási létesítmények, valamint a térségi jelentőségű logisztikai központok területi elhelyezkedését.

Az önkormányzati rendelet rögzíti, hogy az országos és térségi jelentőségű műszaki infrastruktúra-hálózatok elemeit és építményeket a megye területén a térségi szerkezeti tervlap és a 3.1–3.19. sz. mellékleteken felsoroltak szerint érintett települések területén – térség esetén az érintett település vagy annak 10-25 km-es körzetében – kell megvalósítani. Az ezekre vonatkozó szabályokat a Trtv. állapítja meg.

A 6. §-hoz

A rendelet a Trtv. alapján a térségi övezeteket országos, illetőleg térségi szinten kijelölhető övezetekre osztja. Az egyes övezetekre vonatkozó előírásokat az övezet területeire jellemző területfelhasználás jellege szerinti jogszabályokkal együtt kell alkalmazni.

Az országos övezeteket és a megyei övezeteket területi érintettség esetén a megyei területrendezési tervben alkalmazni kell. Ugyancsak itt kerülnek felsorolásra az egyedileg meghatározott megyei övezetek.

Fejér megye vonatkozásában 23 övezet 19 tervlapon határolható le.

A 7. §-hoz

Az országos övezetek közül a vízminőség-védelmi területére külön megyei rendelkezéseket állapít meg.

A 8-15. §-hoz

Az egyes §-ok alatt az egyedileg meghatározott megyei övezetekre külön előírásokat határoz meg.

A 16. §-hoz

A rendelet záró rendelkezések körében rendelkezik a hatálybalépés időpontjáról, valamint az előző, Fejér Megyei Közgyűlésének Fejér Megye területrendezési Tervéről szóló 1/2009. (II.13.) K.r.sz. rendelete hatályon kívül helyezéséről.